钦定古今图书集成/明伦汇编/官常典/第615卷 > 赵昱
## 钦定古今图书集成/明伦汇编/官常典/第615卷 > 赵昱

按《龙城录》：“昱字仲明，与兄冕俱隐青城山，从事道士
李玨。隋末炀帝知其贤，征召不起，督让益州太守臧賸，强起昱至京师，炀帝縻以上爵不就，独乞为蜀太
守。帝从之，拜嘉州太守。时犍为潭中有老蛟，为害日
久，截没舟船，蜀江人患之。昱莅政五月，有小吏告昱
会使人往青城山置药渡江，溺死者没舟航七百艘。”
昱大怒，率甲士千人及州属男一万人，夹江岸鼓噪，
声振天地。昱乃持刀没水，顷江水尽，赤石岩半崩，吼
声如雷。昱左手执蛟首，右手持刀，奋波而出，州人顶
戴，事为神明。隋末大乱，潜以隐去，不知所终。时嘉陵
涨溢，水势汹然，蜀人思昱。顷之，见昱青雾中骑白马，
从数猎者，见于波面，扬鞭而过。州人争呼之，遂吞怒。
眉山太守荐章太宗文皇帝，赐封“神勇大将军”，庙食
灌江口，岁时民疾病祷之，无不应。上皇幸蜀，加封赤
城王，又封显应侯。昱斩蛟时，年二十六，玨传仙去，亦
封“佑应保慈先生。”